# Die Schedelsche Weltchronik (deutsch):169

| 168 <<<Vorheriges Blatt | Die Schedelsche Weltchronik Blatt CLXIX | Nächstes Blatt>>> 170 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXVIII verso:

EVgenius der ander ein ro$^e$mer wardt nach pascalis zu babst erkorn. Zu dess zeitten ist die acht zwayung zwischen disem Eugenio vnd einem Zinzinus genant gewesen. Aber Eugenius von leib ein wirdige erbere person. vnd von gemu$^e$et ein fu$^e$rtreffenlich man hat von seiner holdseligkeit vnd redsprechigkeit wegen fu$^e$rgezogen. Der het zu sammlung des getrayds solchen fleiß das das getraydt nyndert wolfayler dann zu rom verkawft wardt. So beschirmet er die sachen der witiben vnd waysen. also das er von menigclichem billich ein vater der armen genant wurd[.] Als er vier jar geseßen was do starb er vnd wardt von yederman bewaynet. Etlich schreiben er sey von seinen mißgu$^e$nnern der awgen berawbt worden vnnd also mit marter bekro$^e$net.
VAlentinus ist auch ein ro$^e$mer vnd babst gewesen. der bey pascali vnd Eugenio seinen obgenanten vorfarn vnd heilligen mannen zucht vnd weiß gu$^o$ts vnd heilligs lebens von jugent auff bis in tapffers alter gelernet het. vnnd nit geflißen was auff spil. schimpff vnnd wollustperkeit als die jungen thun. sunder er name die lere vnd regel loblichs lebens auß schrift der alten vnd auß ebenpild der heilligen bebst. Vnd nach dem er eins solchen heilligen. tugentlichen. gu$^e$etigen vnd mylten lebens was so wardt er zu der babstlichen ho$^e$he als derselben wol wirdig erkorn. aber er starb am .xl. tag seins babstthumbs villeicht auß verschuldung der menschen die deßmals lebten.
GRegorius der vierdt ein ro$^e$mer vnnd briester des tittels sancti Marci. edler gepurt. beru$^e$mbter heilligkeit. fu$^e$rnem schriftlicher weißheit. lere vnnd redsprechigkeit. was ein man solcher beschaidenheit das er nach beschehner wale der ro$^e$mischen pfafheyt vnd volcks das bebstlich ambt vor vnd ee er von kaiser Ludwigs bottschaftern die deßhalb gein rom zu erkundigung solcher wale gesendet waren darzu bestettigt wardt. Vnnd kaiser Ludwig schicket daselbsthin nit auß hohfart sunder zu hanndhabung der gerechtigkeit des kaiserthumbs. Diser Gregorius hat auß bette kaiser Ludwigs die feyer aller heilligen am ersten tag des monats nouembris zebegeen auffgesetzt. Dieselben feyer haben die franckreichischen vnd teu$^e$tschen erstlich zehalten angefangen. Nach vil geu$^e$bten gu$^o$ten wercken starb diser Gregorius im .xvi. jar seins babstthumbs vnd wardt in sant Peters kirchen begraben. vnd der stu$^o$l ru$^o$et .xv. tag.
PIpinus kaiser Karls eltrer sun regiret in welschem lannd als ein ko$^e$nig .xiii. iar. vnd was ein hohberu$^e$mbt man dem vater in einicher tugent nit vngleich. den sendet sein vater wider die hungern. die bracht er mit streyt zu gehorsam. Deßgleichen auch die beneuentanischen. die des babsts anstoßende lanndschaft schwerlich bedrangten. Disen Pipinum schicket auch der vater wider die venediger. Der verfolget eracleum vnd equilium. darumb zohe vil adels gein venedig. Als er nw dise ding vnd sunst vil andrer streit redlich volbracht het do kome er gein Mayland. daselbst endet er sein leben mit vil ru$^o$ms im frid.
BErnhardus des großen kaiser karls enicklein wardt nach Pipino von demselben kaiser Karl welscher ko$^e$nig erkleret vnd regiret .ix iar. vnnd wiewol ime kaiser Karl gepotten het Ludwigen seinem sun vnd nachkomen in allen dingen gehorsam zesein. yedoch wolt er nach absterben kaiser Karls disem gepot nit gefo$^e$lgig sein auß verlaytung ettlicher welscher bischoff vnd zwittrachtigen burgern. dem nach empfiel im der gewalt vnd bezwunge stett vnd lewt ime zeschweren. Als solchs an den kaiser gelanget do vrteylet er ine als einen verletzer der majestat vnd einen feynd. vnd zohe mit versameltem heer auß gallia. teu$^e$tschem land vnd bayern in welschland do warden die vom adel die daran schuld hetten erwu$^e$rgt vnd Bernhardus enthawbtet. vnd die bischoffe irer wirden entsetzet vnd in clo$^e$ster verschicket.

## CLXIX recto:

LVdwig der erst der gu$^e$etig zugenambt hat nach absterben kaiser Carls des großen seins vaters dz kaiserthumb nach der gepurt christi .viii$^c$.xv. iar empfangen vnd mit Lothario seinem sun .xxv. iar geregirt. Disem Ludwig wardt seins vaters tod zu wynter zeit in aquitania verkundet. do zohe er wider gein ach vnd ho$^e$ret erstlich die bottschafter die seinem vater nachgerayset waren. darnach handlet er mit versamlter landschaft von den sachen das kaiserthumb vnd das frantzosisch ko$^e$nigreich beru$^e$rende. Kayser Leonis von constantinopel botschaft was auch deßmals daselbst vnd warden die pu$^e$ntnussen vernewet. Diser kaiser Ludwig hat seinen ersten mitsambt dem ko$^e$nig Bernhardo heerzug wider das volk Danorum fu$^e$rgenomen. Aber nach dem das meer zu schwerer wintterzeit gefrore do warden der kaiser vnd der ko$^e$nig an irem fu$^e$rnemen dermaß gehindert das sie schier in mitlem weg zu Padebrunn in sachßen das heer den wyntter enthielten. Daselbsthin wardt dem kaiser verku$^e$ndet das die fu$^e$rnembsten zu rom den babst Leonem zeto$^e$dten zusamen geschworen hetten. do schicket der kaiser den ko$^e$nig in welsche land mit befelhnus zeuerhu$^e$etten das dem welschen ko$^e$nigreich nit vermyndrung oder abbruch beschehe. Als ko$^e$nig Bernhardus in welscheland kome do fiel er in schwere kranckheit vnd stillet die ro$^e$mischen sachen durch Gerardum den grafen. Darnach zohe babst Stephanus der vierd in franckreich vnnd bekro$^e$net disen Luddwigen zu kaiser. Als er nw in das kaiserthumb kom do hat er wider die Vasconier Brittannier Engellendischen vnnd auch wider die sarracen vil schwerer krieg gefu$^e$ert. vnd dieselben vo$^e$lcker damit zugehorsam. vndertenigkeit vnd befridung gebracht. Vnd auch mit gewappenter hand Heroldum nach erniderlegung vnnd bestreyttung der ihenen die ine auß seinem vetterlichen ko$^e$nigreich dacie vertriben hetten widereingesetzt. Vnnd nach vil solcher wolgeu$^e$bter henndel vnd sachen hat diser kaiser Ludwig in der statt Ach einen tag gehalten. vnd nach befridung kirchlicher sachen Lotharium seinen erstgepornen sun zu eim mitregirer des kaiserthumbs erkleret. So warden Pipinus der ander sun zu aquitania. vnd Ludwig der drit zu bayern ko$^e$nig bestymbt vnd beru$^o$fft. Vnder disen lewften begunde Bernhardus der ko$^e$nig welscher land auß verlaytung ettlicher welscher herren dem kaiser widerspennig zesein. der wardt aber darumb gestraft vnd enthawbtet als hieuor gemelt ist. Darnach wardt dem kaiser verku$^e$ndet das in brittannia auffru$^o$r worden weren. aber als er sich dieselben zestillen ru$^e$stet vnd daselbsthin kome do funde er alle ding fridsam. In mittler zeit verschied sein gemahel Ermelgart mit tod. auß der er drey su$^e$n geporn hett. Nachfolgend setzet er seinen sun Lotharium an des gestorben ko$^e$nigs Bernharts stat zu eim ko$^e$nig welscher land. der wardt von babst pascali vnd dem ro$^e$mischen volck gein rom gefordert vnd daselbst vom babst erstlich zu eim ko$^e$nig gesalbet vnd bekro$^e$net vnd darnach ein kaiser beru$^e$efft. Diser kaiser ludwig ein senftmu$^e$etig man hat sich gegen dem babstlichen stu$^o$l also gehalten das vier bebst die in zeitten seins kaiserthumbs. xxvii. iar nacheinander saßen seins beystands vnd hilff nye mangelten. Diser ludwig wardt darnach von lothario seinem sun gefengklich eingeschloßen vnd doch nachfolgend wider erledigt vnd in das kaiserthumb gesetzt. Zu letst starben der kriechisch kaiser michel erstlich. vnd kurtz darnach babst gregorius. vnd diser kaiser ludwig schier in einem monat.
MAuri das volck also genant komen diser zeit in schiffung gein Siciliam vnd verwu$^e$esteten vil dings. do schiffeten di venediger auch hynein. alßpald aber die vnglawbigen die schiffsegeln von verren sahen do kereten sie wider in affricam. Diser zeit wardt der leichnam sant Marxen des euangelisten von ettlichen kawflewten auß alexandria gein venedig gebracht durch einen listigen anschlag. dann die briester legten auß verhaißung der kawflewt das serchlein darinn der leichnam lag an ein angezaigtes ende in einem korb. do decketen die kawfmanßknecht den mit krawt vnd schweynnim flaisch zu vnd tru$^o$gen den vber den marckt. vnd do die zolfordrer ir gerechtigkeit davon als von einer kawfmans ware zehaben suchten vnnd schweynnin flaisch alda vnder dem krawt funden do suchten sie auß grawen den sie ab demselben flaiscvh haben nit weyter. also kom der leichnam in ein schiff vnd fu$^e$roan gein Venedig.
Rabanus ein closterman vnd teu$^e$tscher abbt zu Fulden vnnd darnach ertzbischoff zu Mayntz. der heilligen schriffu vnnd der poetrey ein hohgelert man hat diser zeyt auß gro$^e$ße seiner synnreichigkeit vil treffenlicher schrifft vnd bu$^e$echer gemacht.
STrabo auch ein closterman des benanten rabani iunger ist diser zeyt nit mynder dann derselb sein maister gewest. vnnd hat auch vil scho$^e$ner schrifft gemacht vnnd begriffen.
* ↑ 6023. Jahr der Welt, 824 n. Chr.
* ↑ 6033. Jahr der Welt, 834 n. Chr.
* ↑ 815 n. Chr.